વાજપેયીજીના આવા ઉદાર વલણના સખત વિરોધીઓ કોંગ્રેસમાં નહીં, પરંતુ તેમના જ પક્ષમાં હતા. કોંગ્રેસને તો તેમણે પંગુ બનાવી દીધી હતી. ભાજપમાં જ તેમના છૂપા શત્રુઓ હતા. એ સમયે ભાજપના વર્તુળોમાં એવી ચર્ચા ચાલતી હતી કે, દિલ્હીના રાજકારણમાં એલ.કે. અડવાણી અને અટલબિહારી વાજપેયી વચ્ચે ઠંડું યુદ્ધ ચાલે છે પરંતુ અડવાણીજીએ અટલજી સાથે કોઈ પણ મધભેદ કે સ્પર્ધા હોવાનો સ્પષ્ટ ઈન્કાર કરે છે. અલબત્ત એ વાત સાચી કે આ બંને નેતાઓ પરિપક્વ હોઇ તેઓ જ્યારે પ્રજા સામે, કેમેરા સામે કે મીડિયા સામે આવતા ત્યારે તેમનું વલણ અને વર્તન પીઢ નેતાઓને છાજે તેવું હતું. અટલજી ઉંમરમાં મોટા હોઇ અડવાણીજી જાહેરમાં હંમેશાં તેમનો આદર કરતા હતા.